Moratorium op hout opgehef - Ministeries - Republikein
Wednesday, August 07th, 06:06:53
Moratorium op hout opgehef
Die ministerie van landbou, water en bosbou het die moratorium opgehef op die vervoer van hout wat voor 26 November 2018 in die streke Kavango-Oos, Kavango-Wes en Zambezi gekap is.
Dit beteken die hout mag binne Namibië vervoer word, asook na oorsese lande uitgevoer word, het die uitvoerende direkteur van die ministerie, mnr. Percy Misika, Woensdag in 'n mediaverklaring gesê.
Die uitreik van bosboupermitte vir alle doeleindes is op 26 November 2018 gestaak. Sedertdien is alle permitte vir die oes, vervoer en uitvoer van hout gekanselleer, en geen nuwe permitte uitgereik nie.
"Die ministerie van die omgewing en toerisme het wel toestemming aan die ministerie van landbou, water en bosbou gegee om die moratorium op te hef op die vervoer van hout wat voor 26 November geoes of gekap is," het Misika gesê.
"Die moratorium op die oes van hout bly van krag en geen oespermitte sal tot verdere kennisgewing uitgereik word nie," het hy gemaan.
Belanghebbendes moet kennis neem dat die vervoer- en uitvoerpermitte ingevolge die Bosbouwet van 2001 uitgereik sal word.